**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.02.2022, ora 08.00 – 06.02.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 06.02.2022, ora 07.00**

**RÂURI**

**Debitele au fost, în general, staționare.**

Debitele se situează la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe râurile din bazinul superior al Ialomiței și cursurile superioare ale Trotușului, Sucevei, Moldovei și mai mici (sub 30%) pe râurile din bazinele hidrografice: Lăpuș, Crișul Negru, Crișul Alb, Bega Veche, Timiș, Moravița, Caraș, Nera, Vedea, bazinele mijlocii și inferioare ale Jiului, Oltului.

Formațiunile de gheață (gheață la maluri, năboi, pod de gheață) s-au menținut fără modificări importante, predominând podurile de gheață pe râurile din zonele montane din nordul și centrul țării.

**Nivelurile** pe râuri la stațiile hidrometrice **s-au situat sub** **COTELE DE ATENȚIE.**

**Debitele vor fi, în general, staționare.**

Sunt posibile creşteri de niveluri şi debite pe unele râuri mici din nordul, nord-vestul și vestul țării ca urmare a precipitațiilor lichide prognozate, cedării apei din stratul de zăpadă, evoluției formațiunilor de gheață și propagării.

Formațiunile de gheață (gheață la maluri, năboi, pod de gheață) existente pe majoritatea râurilor din țară se vor menține fără modificări importante, exceptând râurile din zonele de deal și munte din Crișana, Banat, Oltenia și Muntenia, unde vor fi în diminuare, restrângere și eliminare.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 05-06.02.2022 **a fost staționar, având valoarea de 3400 m3/s**, sub media multianuală a lunii **februarie (5300 m3/s).**

În aval de Porţile de Fier debitele au fost în scădere pe sectoarele Gruia-Oltenița și Hârşova-Tulcea și staţionare pe sectorul Călăraşi-Cernavodă.

**Debitul la intrarea în ţară** (secţiunea Baziaş) **va fi** **staționar (3400 m3/s).**

În aval de Porțile de Fier debitele vor fi în creştere la Gruia şi în scădere pe sectorul Calafat-Tulcea.

**Alimentări cu apă**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a municipiului București:

-r. Argeș: Ac. Zavoiul Orbului 24.0 mc/s;

-r. Dâmbovița: ac. Văcărești: 4 mc/s;

-CA2: 2.0 mc/s;

-Deriv. Mircea Vodă: 0.9 mc/s.

**A.B.A. Crişuri**

Debitul râului Barcău în secţiunea Nuşfalău este 0.971 mc/s.

Debitul râului Crişul Alb în secţiunea Crişcior este 1.83 mc/s.

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**2.** **Situaţia meteorologică în intervalul 05.02.2022, ora 08.00 –06.02.2022, ora 06.00**

**În ţară,** vremea a continuat să se încălzească, devenind deosebit de caldă pentru această dată în regiunile extracarpatice și local în cele vestice și centrale. Cerul a fost mai mult senin în sud și sud-est, iar în rest a fost temporar noros. Trecător, s-au semnalat precipitații slabe sub formă de ninsoare pe arii restrânse la munte, mixte în cea mai mare parte a Maramureșului, predominant sub formă de ploaie local în Moldova și pe suprafețe mici în Transilvania și izolat doar sub formă de ploaie în Banat. Vântul a suflat slab și moderat, cu intensificări temporare ziua îndeosebi în sud-vest, centru și nord-est, cu viteze în general de 45...55 km/h, iar în zona montană înaltă a suflat tare, cu peste 90...100 km/h, spulberând zăpada. Stratul de zăpadă era prezent la munte, unde măsura la ora 20.00, pe platformele stațiilor meteorologice, până la 211 cm în Munții Făgăraș, la peste 2000 m altitudine, local în Maramureş (până la 31 cm), pe suprafeţe mici în Transilvania (până la 21 cm) și cu totul izolat în Crișana (până la 5 cm) și în Moldova (până la 2 cm). Temperaturile

maxime s-au încadrat între 1 grad la Toplița și Baraolt și 14 grade la Calafat, Apa-Neagră, Drăgășani, Bechet, Băilești, Târgu Logrești, Ianca, Drobeta-Turnu Severin și Târgoviște, iar la ora 06.00 se înregistrau temperaturi cuprinse între -12 grade la Târgu Secuiesc și 4 grade la Băilești și Calafat.

**Observație:** în intervalul de diagnoză au fost în vigoare 4 atenționări cod galben pentru fenomene meteorologice periculoase imediate, emise după cum urmează: 2 de SRPV Bacău, 1 de SRPV Sibiu și 1 de SRPV CNPM pentru Muntenia.

**La Bucureşti,** vremea a fost frumoasă și a continuat să se încălzească, devenind deosebit de caldă pentru această dată. Cerul a fost mai mult senin, iar vântul a suflat slab până la moderat. Temperatura maximă a fost de 12 grade la toate stațiile meteorologice, iar la ora 06.00 erau -4 grade la Băneasa și -1 grad la Afumați și Filaret.

**3. Prognoza meteorologică în intervalul 06.02.2022, ora 08.00–07.02.2022, ora 8.00**

**În ţară,** regimul termic va fi în continuare caracterizat de valori mai mari decât cele normale perioadei în cea mai mare parte a teritoriului. Astfel, maximele se vor încadra între 1 și 13 grade, iar minimele între -8 și 5 grade. Pe parcursul zilei, în regiunile nordice și în zonele montane aferente, vor fi înnorări și pe suprafețe mici trecător va ninge, în timp ce, în restul zonelor, cerul va fi variabil, mai mult senin în cele sudice și sud-estice. Începând din orele serii nebulozitatea va fi în accentuare în majoritatea regiunilor, iar îndeosebi din a doua parte a nopții în cele vestice, nord-vestice și parțial în cele centrale, precum și în Carpații Occidentali și în nordul Carpaților Orientali se vor semnala precipitații. La munte va ninge, local moderat cantitativ, în Maramureș vor fi mai ales ninsori, în Transilvania vor fi precipitații mixte, iar în rest vor predomina ploile. Izolat vor fi depuneri de polei. Vântul va avea intensificări la munte, pe creste, îndeosebi noaptea, iar cu precădere în masivele nordice va sufla tare cu rafale de peste 80...100 km/h, viscolind ninsoarea și spulberând zăpada, condiții în care vizibilitatea va scădea semnificativ, iar în zonele joase, va sufla slab și moderat, cu intensificări temporare în a doua parte a intervalului, local în vest și nord-vest, cu viteze în general de 45...55 km/h. Dimineața vor fi condiții de ceață.

**La Bucureşti,** cerul va fi variabil, mai mult senin în prima parte a intervalului și la începutul nopții, iar vântul va sufla slab și moderat. Regimul termic va fi în continuare caracterizat de valori mai mari decât cele normale, astfel că temperatura maximă va fi de 9...10 grade, iar cea minimă de -3...-1 grad, mai scăzută în zona preorășenească.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT

Dispecer,

Iulian CRISTEA